Χρίστος Παπαδημητρίου

Ο Χρήστος Χαρίλαος Παπαδημητρίου είναι θεωρητικός επιστήμονας των Ηλεκτρονικών Υπολογιστών και καθηγητής στο τμήμα «Επιστήμης Υπολογιστών» του Πανεπιστημίου Κολούμπια στην Νέα Υόρκη των ΗΠΑ από το 2017.

 Βιογραφία 
Γεννήθηκε στο Λιδωρίκι Φωκίδας το 1949 και έζησε εκεί 7 χρόνια, γιατί ο Πατέρας του ήταν Γυμνασιάρχης στο Γυμνάσιο Λιδωρικίου, ενώ οι γονείς του κατάγονται από δυο κωμοπόλεις του νομού Αρκαδίας στο κέντρο του οροπεδίου της Τρίπολης, τις Αραχαμίτες.Πανεπιστήμιο Κύπρου - Σχολή Θετικών και Εφαρμοσμένων Επιστημών - Τελετη αναγόρευσης του καθηγητή Χρίστου Παπαδημητρίου σε Επίτιμο Διδάκτορα

Ο ίδιος σπούδασε μηχανολόγος-ηλεκτρολόγος μηχανικός στο Εθνικό Μετσόβιο Πολυτεχνείο, από όπου αποφοίτησε το 1972. Μετά τη στρατιωτική του θητεία, προχώρησε σε μεταπτυχιακές σπουδές στο Πανεπιστήμιο Πρίνστον (ΗΠΑ, 1974), από όπου πήρε και το διδακτορικό δίπλωμά του πάνω στην ηλεκτρολογία και την πληροφορική το 1976.

Από το 1976 διδάσκει στο Πανεπιστήμιο Χάρβαρντ ενώ έχει επίσης διδάξει στο Τεχνολογικό Ινστιτούτο Μασαχουσέτης (ΜΙΤ), στο Εθνικό Μετσόβιο Πολυτεχνείο (ΕΜΠ), στο Πανεπιστήμιο Στάνφορντ, στο Πανεπιστήμιο της Καλιφόρνιας στο Σαν Ντιέγκο και στο Πανεπιστήμιο Μπέρκλεϋ και στο Πανεπιστήμιο Κολούμπια.

Είναι μέλος της Εθνικής Ακαδημίας Επιστημών των ΗΠΑ και ένας από τους συγγραφείς του κόμικ Logicomix (2006).

Ο Παπαδημητρίου είναι πολύ γνωστός για τα διδακτικά εγχειρίδια που έχει συγγράψει, ενώ το 2002 τιμήθηκε με Βραβείο Κνουθ. Το 2012 εκδόθηκαν από τις Εκδόσεις Πατάκη τρία μυθιστορήματα του με θέμα την Ανεξαρτησία.

 Ακαδημαϊκή καριέρα 
Κατά τα έτη 1976-1978 ήταν επίκουρος καθηγητής της "Επιστήμης Υπολογιστών" στο Πανεπιστήμιο Χάρβαρντ στην τιμητική Έδρα Gordon McKay. Την ίδια περίοδο και στο ίδιο πανεπιστήμιο (1976-1978, Harvard) υπήρξε ακαδημαϊκός σύμβουλος και ερευνητικός επόπτης του μεγιστάνα της Microsoft Μπιλ Γκέιτς. Η από το 1979 κοινή ερευνητική εργασία “Bounds for Sorting by Prefix Reversal” σημάδεψε την αρχή μιας διαρκούς προσωπικής φιλίας μεταξύ του Χρίστου Παπαδημητρίου και του Μπιλ Γκέιτς.

Το 1978 και για ένα χρόνο επισκέφτηκε το Πανεπιστήμιο Μπέρκλεϊ στην Καλιφόρνια, ως Εταίρος του Κληροδοτήματος Μίλερ. Κατά τα έτη 1979-1983, ήταν επίκουρος καθηγητής για τα δυο πρώτα χρόνια και αναπληρωτής καθηγητής στην συνέχεια της Επιστήμης Υπολογιστών στο Τεχνολογικό Ινστιτούτο Μασαχουσέτης (ΜΙΤ).

Το 1981 εξελέγη Καθηγητής της Επιστήμης Υπολογιστών στη Σχολή Ηλεκτρολόγων Μηχανικών του Εθνικού Μετσoβίου Πολυτεχνείου, όπου δίδαξε μέχρι το 1988. Κατά τα έτη 1983-1988, ήταν καθηγητής Επιστήμης Υπολογιστών και Επιχειρησιακής Έρευνας στο Πανεπιστήμιο Στάνφορντ. Κατά τα έτη 1988-1995, ήταν Καθηγητής Επιστήμης και Μηχανικής Υπολογιστών στο Πανεπιστήμιο Σαν Ντιέγκο στην Καλιφόρνια, όπου κατείχε την τιμητική Έδρα Irwin Mark and Joan Klein Jacobs.

Από το 1996 έως το 2017 επέστρεψε στο Πανεπιστήμιο Μπέρκλεϋ της Καλιφόρνιας, όπου δίδαξε ως Καθηγητής Ηλεκτρολογικής Μηχανικής και Επιστήμης Υπολογιστών και ήταν κάτοχος της τιμητικής Έδρας C. Lester Hogan. Από το 2017 είναι Καθηγητής στο Πανεπιστήμιο Κολούμπια.

Θεωρείται διεθνώς κορυφαίος ερευνητής στην Πληροφορική και έχει δημοσιεύσει εκατοντάδες ερευνητικές εργασίες.

Στα 32 χρόνια της πλούσιας ακαδημαϊκής καριέρας του, ο Χρίστος Παπαδημητρίου έχει διδάξει μια πληθώρα μαθημάτων, σε προπτυχιακό και σε μεταπτυχιακό επίπεδο, σε μια ευρεία γκάμα αντικειμένων από την Επιστήμη Υπολογιστών όπως: Αλγόριθμοι και Πολυπλοκότητα, Θεωρία Υπολογισμού, Θεωρία Πολυπλοκότητας, Προγραμματισμός, Γλώσσες Προγραμματισμού, Δομές Δεδομένων, Μεταγλωττιστές, Λειτουργικά Συστήματα, Βάσεις Δεδομένων, Τεχνητή Νοημοσύνη, Τεχνολογία Λογισμικού, Επιχειρησιακή Έρευνα, Συνδυαστική, Συνδυαστικοί Αλγόριθμοι, Συνδυαστική Βελτιστοποίηση αλλά και Αλγοριθμική Θεωρία Παιγνίων, Διαδίκτυο και Διαβάζοντας τους Κλασικούς.

Μερικά από αυτά τα μαθήματα εισήχθησαν και διδάχτηκαν για πρώτη φορά από τον ίδιο στον ευρύτερο ελληνικό χώρο το 1982, τότε ως μαθήματα περιορισμένης επιλογής στο Πρόγραμμα Σπουδών της Σχολής Ηλεκτρολόγων Μηχανικών του Εθνικού Μετσoβίου Πολυτεχνείου.

 Εργογραφία 
Το διδακτικό έργο του Χρήστου Παπαδημητρίου είναι αναπόσπαστα συνδεδεμένο με τα 5 επιστημονικά βιβλία που έχει συγγράψει :
 Elements of the Theory of Computation, μαζί με τον Χάρι Λιούις. Πρώτη έκδοση το 1982 με την Prentice-Hall και δεύτερη έκδοση το 1997.
 Combinatorial Optimization: Algorithms and Complexity, μαζί με τον Κεν Στάιγκλιτς. Πρώτη έκδοση το 1982 με την Prentice-Hall και δεύτερη έκδοση το 1998 με την Dover.
 The Theory of Database Concurrency Control, Computer Science Press, 1986.
 Computational Complexity, Addison-Wesley, 1994.
 Algorithms, μαζί με τους Σάντζι Ντασγκούπτα και Ούμες Βαζιράνι. Εκδόθηκε το 2006 από την McGraw-Hill. 
Τα βιβλία του Χρήστου Παπαδημητρίου είναι κλασικά στο είδος τους και ευρύτατα γνωστά, ενώ μερικά από αυτά έχουν μεταφραστεί σε πολλές γλώσσες. Συγκαταλέγεται μεταξύ των τριών πολυγραφέστερων και δημοφιλέστερων συγγραφέων διδακτικών εγχειριδίων στην Επιστήμη των Υπολογιστών. Σχεδόν όλα τα προπτυχιακά και πάρα πολλά μεταπτυχιακά προγράμματα σπουδών Επιστήμης Υπολογιστών ανά τον κόσμο έχουν τουλάχιστον ένα μάθημα με σύγγραμμα κάποιο από τα βιβλία του Χρήστου Παπαδημητρίου.

 Εξωτερικοί σύνδεσμοι 

 Χρίστος Παπαδημητρίου, προσωπική ιστοσελίδα στο Πανεπιστήμιο του Μπέρκλεϋ.
 Logicomix, επίσημη ιστοσελίδα.
 «Η ελπίδα βρίσκεται μόνο στο Διαδίκτυο», συνέντευξη στην εφημερίδα «LIFO».
 «Xρίστος Παπαδημητρίου: «O Δαρβίνος δεν καταλάβαινε το σεξ επειδή απειλούσε τη θεωρία του»», συνέντευξη στον ιστότοπο της εφημερίδας «Η Καθημερινή», 28 Ιουλίου 2014.
 https://www.ucy.ac.cy/fpas/documents/Papademetriou.pdf : Τελετή αναγόρευσης του καθηγητή Χρήστου Παπαδημητρίου σε επίτιμο διδάκτορα της Σχολής Θετικών και Εφαρμοσμένων Επιστημών του Πανεπιστημίου Κύπρου
Παραπομπές

Κατηγορία:Έλληνες πανεπιστημιακοί του 21ου αιώνα
Κατηγορία:Έλληνες συγγραφείς του 21ου αιώνα
Κατηγορία:Έλληνες επιστήμονες υπολογιστών
Κατηγορία:Αμερικανοί επιστήμονες υπολογιστών
Κατηγορία:Ελληνοαμερικανοί επιστήμονες
Κατηγορία:Απόφοιτοι του Εθνικού Μετσόβιου Πολυτεχνείου
Κατηγορία:Μέλη της Ακαδημίας Αθηνών